Oslo kan få 20 gourmetkjøkken på hjul i sommer

Gourmetmat inntar gatene, men bare på dagtid. Kvalitet og konsept vil avgjøre hvem som skal få åpne gourmetgatekjøkken i Oslo.

Even Ramsvik, kjøkkensjef på Ylajali, serverte gourmetmat på Stortorget en uke i fjor sommer. Køene var lange. Erik Gulbrandsen

Heidi Anne Johnsen

11. april 2015

Gatemat av høy kvalitet servert fra «food trucksK ruller inn i storbyer verden over.

Nå mener byrådet at også Oslo er klar for street food i gourmetklassen. I sommer skal konseptet testes.

En jury plukker ut de 20 beste konseptene

Fra 20 mobile gatekjøkken skal kokker servere lunsj og middag på gater og plasser rundt omkring i byen.

Hallstein Bjercke (V), byråd for kultur og næring, håper at det vil gjøre Oslo til en bedre by å spise ute i.

Hallstein Bjercke har hentet inspirasjon fra USA. Joacim Lund

— At man også kan få gourmetmat på gaten vil gjøre byen enda mer spennende både for turister og byens befolkning, sier Bjercke.Han håper at både nye aktører og noen av de etablerte restaurantene vil søke om å få sette ut ambulerende kjøkken. En jury vil vurdere kvalitet og konsept, det blir ikke først til mølla.

En av vognene skal stå på Rådhusplassen, men ellers er ikke plasseringen bestemt.

— Blir det vellykket, vil vi gjøre ordningen permanent, sier gatematbyråd Bjercke.

Men noen føringer er lagt, blant annet miljøkrav.

— Huston i USA er full av food trucks og durende dieselaggregat. Slik vil vi ikke ha det i Oslo, sier Bjercke.

Men festløver på vei hjem kan ikke vente seg nattmat. Byrådet vil unngå køslåssing og søl, og begrenser matbilenes åpningstid til dag- og kveldstid.

Gatematsuksess med taco

Det siste året har 4 Gringos servert mexicansk mat fra en matbod på Youngstorget. Autentiske tacos og quesedillas går fort unna og de utvider med enda en bil i løpet av våren.

— Vi får henvendelser hver uke fra folk som har lyst til å starte opp, sier Dawyd Szymul, en av de fire eierne. Han er ikke redd for konkurranse.

— It's great. At flere starter opp vil bare øke interessen.

Ylajali på gaten

Oslo smakte så vidt på gourmetkonseptet i fjor sommer. Da drev Even Ramsvik, kjøkkensjefen på Ylajali, matbod i Torggata i en uke, som et ledd i en reklamekampanje. Folk sto i lange kø for å få en lunsjopplevelse utenom det vanlige.

— Jeg er glad for at byen åpner opp og vil lette på byråkratiet, sier Ramsvik.

Even Ramsvik Ingar Storfjell

— Og jeg håper at kommunen vil hjelpe til, slik at det blir mulig å servere mat fra biler som er litt mer spartansk innredet. Den vi brukte i fjor var ombygget for mange hundretusen kroner. Det blir enklere å ta steget og få gjennomført dette hvis man får koblet rett på strøm, vann og avløp, sier han.Det kommer ikke til å ligge noen søknad fra Ramsvik i bunken hos byrådet.

— Stuntet i fjor var en morsom erfaring, men jeg har mye annet å henge fingrene i, sier Ramsvik.

Håper gourmetrestaurantene blir med

Byråden lover å lytte til hva bransjen sier.

— Jeg håper at også noen av de etablerte restaurantene vil servere gatemat, sier Bjercke.

Innstillingen fra byrådet er avgitt, og bystyret vil ta stilling til saken i løpet av våren. Men Bjercke oppfordrer alle som har en god idé eller plan om å ta kontakt så fort som mulig.

Dette mener gourmetkokkene

Jan Robin Ektvedt Robert Hoftun Gjestad

Jan Robin Ektvedt Kjøkkensjef på Hitchhiker i Mathallen

I fjor serverte Ektvedt gatemat til sultne festivalgjester på Øya fra foodtruck.

— For oss kokker er det en befrielse å få lov til å lage den maten som ligger hjertet vårt aller nærmest. Vi kommer til å dukke opp på festivaler og gigs, med ny bil og mer effektivt kjøkken. Men kommer ikke med fast foodtruck foreløpig.

Karla Siverts Mette Randem

Karla Siverts Kjøkkensjef på Smalhans

— Det er veldig morsomt og spennende at det dukker opp god mat flere steder. Det sprer glede og jeg tror at det vil styrke bransjen, så lenge hygienen er god.

Lars Erik Underthun Indrelid Trygve

Lars Erik Underthun Kjøkkensjef på Feinschmecker

— I utgangspunktet er gatemat morsomt. Men jeg håper at dette blir gjort på en slik måte at grunnlaget for de etablerte restaurantene ikke undergraves.